Predlog SKLEP SVETA o spremembi Sklepa 2007/641/ES o zaključku posvetovanj z Republiko Fidži na podlagi člena 96 Sporazuma o partnerstvu AKP-ES in člena 37 Instrumenta za razvojno sodelovanje ter podaljšanju obdobja njegove uporabe /* COM/2012/0460 final - 2012/0225 (NLE) */





OBRAZLOŽITVENI MEMORANDUM 1. Zaradi vojaškega prevzema oblasti decembra 2006 so bila opravljena posvetovanja iz člena 96 revidiranega sporazuma iz Cotonouja. Na podlagi teh posvetovanj je bil aprila leta 2007 sprejet dogovor o zavezah v zvezi s človekovimi pravicami, demokratičnimi načeli in načelom pravne države. Svet je 1. oktobra 2007 v Sklepu 2007/641/ES določil ustrezne ukrepe za Fidži, da bi se vzpostavila določena raven vzporednosti med spoštovanjem dogovorjenih zavez na Fidžiju in razvojnim sodelovanjem. 2. Vendar je predsednik Fidžija 10. aprila 2009 razveljavil ustavo, odstavil vse sodnike in napovedal, da bodo volitve izvedene najpozneje septembra 2014. Tako je Fidži enostransko prelomil ključne zaveze, ki jih je dal Evropski uniji aprila 2007. To se je zgodilo dan po tem, ko je pritožbeno sodišče razsodilo, da imenovanje vojaške vlade po državnem udaru leta 2006 ni bilo zakonito. Na Fidžiju so prav tako vladale izredne razmere, svoboda izražanja pa je bila zelo okrnjena. 3. Po opisanem poslabšanju razmer se je Svet 24. septembra 2009 odločil, da veljavnost ustreznih ukrepov za Fidži, kot so bili določeni s Sklepom 2007/641/ES, ki naj bi prenehal veljati 1. oktobra 2009, s Sklepom 2009/735/ES podaljša do 31. marca 2010. Zaradi nadaljnjih zamud pri izpolnjevanju zavez, dogovorjenih z EU, se je Svet 29. marca 2010 odločil, da s Sklepom 2010/208/EU podaljša veljavnost ustreznih ukrepov za Fidži, kot so bili določeni s Sklepom 2007/641/ES, do 1. oktobra 2010, nato jih je 27. septembra 2010 s Sklepom 2010/589/EU podaljšal do 31. marca 2011, ko jih je s Sklepom 2011/219/EU znova podaljšal do 30. septembra 2011, 26. septembra 2011 pa jih je s Sklepom 2011/637/EU podaljšal še do 30. septembra 2012. 4. Čeprav je bila maja 2010 ukinjena večina sredstev za Fidži za leto 2010, ki so predvidena v okviru spremljevalnih ukrepov za nekdanje države podpisnice Protokola o sladkorju in so odvisna od napredka v nadaljevanju demokratičnega procesa, pa je bil del teh sredstev prek delegacije EU v Suvi dodeljen za neposredno pomoč prebivalstvu, ki je neposredno odvisno od proizvodnje sladkorja, da bi se ublažile negativne socialne posledice. 5. Za obdobje 2011–2013 je bila na podlagi Sklepa Komisije C(2010) 8130 za Fidži določena okvirna dodelitev sredstev v višini 51,094 milijona EUR. Zaradi zmanjšanja dodelitev sredstev za leto 2013 za spremljevalne ukrepe za države podpisnice Protokola o sladkorju so se sredstva, namenjena Fidžiju, zmanjšala za 2,438 milijona EUR. Vendar bo razpoložljivost teh sredstev (v celoti ali delno) odvisna od napredka posvetovanj v skladu s členom 96 Sporazuma iz Cotonouja (člen 37 Instrumenta za razvojno sodelovanje); če napredka ne bo, se proučijo samo ukrepi za zmanjšanje socialnih posledic. 6. Glede na nenehno slabšanje socialno-ekonomskih razmer na Fidžiju je EU leta 2011 ponovno začela zagotavljati usmerjeno razvojno pomoč za podporo ranljivemu prebivalstvu te države. Pomoč se zagotavlja brez posredovanja vlade. 7. Od začetka leta 2012 je mogoče opaziti določeno izboljšanje, h kateremu sta prispevala zlasti odprava ukrepov za izredne razmere 7. januarja 2012 in začetek političnega procesa 9. marca 2012, v okviru katerega naj bi bila do marca 2013 sprejeta nova ustava, do septembra 2014 pa z novimi parlamentarnimi volitvami ponovno vzpostavljena ustavna demokracija. Vendar pa so nekatere človekove pravice in temeljne svoboščine še vedno omejene. 8. Evropska unija mora torej ob upoštevanju navedenega za zdaj prilagoditi in podaljšati trenutno politiko in ustrezne ukrepe. 9. Komisija zato predlaga Svetu, naj spremeni ustrezne ukrepe, da bi Fidži spodbujali na njegovi poti ponovnega vzpostavljanja demokracije in pravne države ter popolnega spoštovanja človekovih pravic in temeljnih svoboščin, in podaljša obdobje njihove uporabe za dodatnih 12 mesecev, tj. do 30. septembra 2013. 10. EU mora nadaljevati redni dialog in stalno politično sodelovanje s Fidžijem, zato je treba Sklep stalno pregledovati. 11. Predlaga se, da se s priloženim osnutkom dopisa predsedniku Nailatikauju o tem sklepu uradno obvesti začasna vlada Fidžija, in da se predsednik obvesti, (a) da EU pozdravlja nedavni pozitivni razvoj na Fidžiju v smeri vrnitve k demokratični ureditvi ter spodbuja dodaten napredek, zlasti pri odpravljanju obstoječih omejitev človekovih pravic in temeljnih svoboščin, (b) da je EU še naprej zavezana nadaljevanju okrepljenega političnega dialoga v skladu s členom 8 Sporazuma iz Cotonouja, (c) da bodo prihodnje odločitve EU o razvojnem sodelovanju še naprej odvisne od ocene napredka pri ponovnem vzpostavljanju ustavne ureditve in da je EU v tem duhu pripravljena začeti priprave za postopek načrtovanja programov za 11. ERS ter v okviru tega postopka Fidži ob ustreznem času obvestiti o njegovi okvirni dodelitvi sredstev, pri čemer bo dokončanje, podpis in izvajanje programskih dokumentov za 11. ERS načrtovano skupaj z demokratično izvoljeno vlado, ter (d) da bi ponovna proučitev razmer in formalni dialog na podlagi člena 96 Sporazuma, ki bi sledila pričakovanemu uspešnemu zaključku verodostojnega, vključujočega in preglednega postopka posvetovanj o ustavi marca 2013, lahko pomenila novo ugodno proučitev ustreznih ukrepov, če bo napredek to dopuščal. 12. Spremembe ustreznih ukrepov pomenijo prvi previdni odziv na pomembne novejše dogodke in omogočajo zlasti začetek razprav o načrtovanju programov za 11. ERS ter uradno obvestilo o okvirni dodelitvi sredstev za Fidži iz naslova 11. ERS, ko bodo to dopuščali sklepi o naslednjem ERS. Vsebina sedanjih ukrepov ne bo spremenjena. Sklepna ugotovitev Glede na zgoraj navedeno naj Svet sprejme priloženi osnutek predloga za sklep Sveta o spremembi in podaljšanju uporabe ustreznih ukrepov za Republiko Fidži. 2012/0225 (NLE) Predlog SKLEP SVETA o spremembi Sklepa 2007/641/ES o zaključku posvetovanj z Republiko Fidži na podlagi člena 96 Sporazuma o partnerstvu AKP-ES in člena 37 Instrumenta za razvojno sodelovanje ter podaljšanju obdobja njegove uporabe SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[1], kakor je bil spremenjen v Ouagadougouju, Burkina Faso, 22. junija 2010[2] (v nadaljnjem besedilu: Sporazum iz Cotonouja), in zlasti člena 96 Sporazuma ob upoštevanju notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Sporazuma iz Cotonouja[3], ter zlasti člena 3 tega sporazuma, ob upoštevanju Uredbe (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja (v nadaljnjem besedilu: Instrument za razvojno sodelovanje)[4] in zlasti člena 37 Uredbe, ob upoštevanju predloga Evropske komisije, ob upoštevanju naslednjega: (1) Sklep Sveta 2007/641/ES[5] je bil sprejet, da bi se omogočili ustrezni ukrepi po kršitvi bistvenih elementov iz člena 9 Sporazuma iz Cotonouja in uveljavile vrednote iz člena 3 Instrumenta za razvojno sodelovanje. (2) Uporaba navedenih ukrepov je bila podaljšana s Sklepom Sveta 2009/735/ES[6] ter nato še s sklepi Sveta 2010/208/EU[7], 2010/589/EU[8], 2011/219/EU[9] in 2011/637/EU[10], saj mora Republika Fidži še izpolniti pomembne zaveze glede bistvenih elementov Sporazuma iz Cotonouja, ki jih je sprejela na posvetovanjih aprila 2007, poleg tega pa je bilo opaženo tudi pomembno nazadovanje pri uresničevanju več teh zavez. (3) Vendar je od začetka leta 2012 mogoče opaziti določeno izboljšanje razmer v smeri ponovne vzpostavitve demokracije na Fidžiju, ki bi ga bilo treba priznati, zato bi bilo treba razmisliti o ponovnem načrtovanju programov razvojne pomoči v prihodnosti. (4) Veljavnost Sklepa 2007/641/ES se izteče 30. septembra 2012. Vsebino Sklepa bi bilo treba prilagoditi in njegovo veljavnost ustrezno podaljšati – SPREJEL NASLEDNJI SKLEP: Člen 1 Sklep 2007/641/EC se spremeni: (1) v členu 3 se drugi odstavek nadomesti z naslednjim: „Veljati preneha 30. septembra 2013. Redno se pregleda vsaj vsakih šest mesecev.“; (2) Priloga se nadomesti s Prilogo k temu sklepu. Člen 2 Dopis v Prilogi k temu sklepu je naslovljen na Republiko Fidži. Člen 3 Ta sklep začne veljati z dnem sprejetja. V Bruslju, Za Svet Predsednik […] PRILOGA Osnutek pisma Njegova Ekscelenca Ratu Epeli NAILATIKAU Predsednik Republike Fidži Suva Republika Fidži Vaša Ekscelenca, Evropska unija (EU) pripisuje velik pomen določbam člena 9 Sporazuma iz Cotonouja in členu 3 Instrumenta za razvojno sodelovanje. Partnerstvo AKP-EU temelji na spoštovanju človekovih pravic, demokratičnih načel in načela pravne države, ki so bistveni elementi Sporazuma iz Cotonouja in so temelj naših medsebojnih odnosov. Svet EU je 11. decembra 2006 obsodil vojaški prevzem oblasti na Fidžiju. Na podlagi člena 96 Sporazuma iz Cotonouja in ob upoštevanju dejstva, da je vojaški prevzem oblasti 5. decembra 2006 pomenil kršitev bistvenih elementov iz člena 9 Sporazuma, je EU povabila Fidži k posvetovanjem, da bi, kot določa navedeni sporazum, temeljito proučila razmere in, če bi se to izkazalo za potrebno, sprejela ukrepe za njihovo izboljšanje. Uradni del teh posvetovanj se je začel v Bruslju 18. aprila 2007. EU je bila zadovoljna, da je začasna vlada takrat potrdila vrsto ključnih zavez glede človekovih pravic in temeljnih svoboščin, spoštovanja demokratičnih načel in načela pravne države, kot je navedeno spodaj, ter predlagala pozitivne ukrepe glede njihovega izvajanja. Žal so se odtlej razmere poslabšale, zlasti aprila 2009, tako da Fidži zdaj krši več svojih zavez. To se nanaša zlasti na razveljavitev ustave, precejšnjo zamudo pri izvedbi parlamentarnih volitev in kršitve človekovih pravic. Čeprav je pri izpolnjevanju zavez nastala velika zamuda, jih je večina glede na trenutne razmere na Fidžiju še vedno zelo pomembnih in so zato priložene temu dopisu. Zaradi enostranske odločitve, s katero je Fidži prelomil več ključnih zavez, je ta država izgubila razvojna sredstva. Od začetka leta 2012 so bili sprejeti nekateri pozitivni ukrepi, med katere štejejo zlasti odprava ukrepov za izredne razmere 7. januarja 2012 in napovedani začetek političnega procesa 9. marca, v okviru katerega naj bi bila do marca 2013 sprejeta nova ustava, do septembra 2014 pa z novimi parlamentarnimi volitvami ponovno vzpostavljena ustavna demokracija. Vendar pa so nekatere človekove pravice in temeljne svoboščine še vedno omejene. EU priznava ta razvoj in v duhu partnerstva, ki je temelj Sporazuma iz Cotonouja, izraža svojo pripravljenost, da v zvezi s tem začne nov formalni dialog. Tak dialog bi bilo mogoče izvesti v okviru ponovne proučitve razmer na podlagi člena 96, ki bi sledila pričakovanemu uspešnemu zaključku vključujočega, verodostojnega in preglednega postopka posvetovanj o ustavi marca 2013. Zato se je EU odločila, da v okviru prvega odziva na ukrepe, ki jih je sprejel Fidži, podaljša uporabo veljavnih ustreznih ukrepov za to državo ter jih prilagodi, tako da se zlasti omogoči začetek razprav o načrtovanju programov za 11. ERS in da se Fidži ob ustreznem času uradno obvesti o okvirni dodelitvi sredstev. Dokončanje, podpis in izvajanje programskih dokumentov za 11. ERS bo načrtovano skupaj s prihodnjo demokratično izvoljeno vlado. Zato je izrednega pomena, da se začasna vlada zaveže k vključujočemu, verodostojnemu in preglednemu postopku posvetovanj o ustavi in notranjepolitičnemu dialogu ter spoštuje zlasti zaveze glede človekovih pravi in pravne države ter dokončno odpravi obstoječe omejitve. Čeprav EU v svojem stališču upošteva bistvene elemente Sporazuma iz Cotonouja in njegova temeljna načela, zlasti osrednjo vlogo dialoga in izpolnjevanje medsebojnih obveznosti, pa želi poudariti, da izid tega dialoga, kar zadeva EU, ni že vnaprej odločen. Če bo izid načrtovane ponovne proučitve razmer in dialoga pozitiven, bo EU znova proučila te ustrezne ukrepe. Nasprotno pa se, če se razmere na Fidžiju ne izboljšajo, ne bo mogoče izogniti nadaljnjim izgubam razvojnih sredstev EU, namenjenih tej državi. Zlasti bodo prihodnje odločitve EU o nacionalnem okvirnem programu za Fidži iz naslova 11. Evropskega razvojnega sklada odvisne od ocene dodatnega napredka pri ponovnem vzpostavljanju ustavne ureditve. EU poziva Fidži, naj do začetka formalnega dialoga nadaljuje in še stopnjuje okrepljeni politični dialog. Ustrezni ukrepi so naslednji: – humanitarna pomoč ter neposredna pomoč civilni družbi in ranljivim prebivalcem se lahko nadaljujeta, – dejavnosti sodelovanja, ki že potekajo, zlasti v okviru 8. in 9. ERS, se lahko nadaljujejo, – dejavnosti sodelovanja, ki bi pripomogle k obnovi demokracije in izboljšale javno upravljanje, se lahko izvajajo, razen v zelo izrednih okoliščinah, – izvajanje spremljevalnih ukrepov za reformo sladkornega sektorja za leto 2006 se lahko nadaljuje. Fidži je sporazum o financiranju na tehnični ravni podpisal 19. junija 2007. Upoštevati je treba, da sporazum o financiranju vključuje klavzulo o odložitvi, – kvota za sladkor za leto 2007 je nič, – kvota za sladkor za leto 2008 je bila na voljo pod pogojem, da se zagotovijo dokazi o verodostojni in pravočasni pripravi volitev v skladu z dogovorjenimi zavezami, zlasti glede popisa prebivalstva, ponovne določitve meja in volilne reforme v skladu z ustavo, da bi bili do 30. septembra 2007 sprejeti ukrepi, s katerimi bi se zagotovilo delovanje volilnega urada, vključno z imenovanjem volilnega nadzornika v skladu z ustavo. Ta kvota za sladkor za leto 2008 je bila izgubljena 31. decembra 2009, – kvota za sladkor za leto 2009 je bila ukinjena maja 2009 zaradi odločitve začasne vlade, da splošne volitve odloži do septembra 2014, – kvota za sladkor za leto 2010 je bila ukinjena pred 1. majem 2010, saj pri nadaljevanju demokratičnega procesa ni bilo doseženega nobenega napredka; vendar pa je bil glede na kritično stanje v sektorju sladkorja del kvote dodeljen za neposredno pomoč prebivalstvu, ki je neposredno odvisno od proizvodnje sladkorja, da bi se ublažile negativne socialne posledice. S temi sredstvi centralno upravlja delegacija EU v Suvi in se zagotavljajo brez posredovanja vlade, – lahko se nadaljujeta priprava in morebitni podpis večletnega okvirnega programa za spremljevalne ukrepe za reformo sladkornega sektorja za obdobje 2011–2013, – razpoložljivost okvirne dodelitve sredstev v večletnem okvirnem programu za spremljevalne ukrepe za nekdanje države podpisnice Protokola o sladkorju za obdobje 2011–2013 bo odvisna od dogovora, doseženega med posvetovanjem; če se dogovor ne doseže, se bodo lahko s temi sredstvi financirali samo ukrepi za zmanjšanje socialnih vplivov, – priprave na načrtovanje programov za 11. ERS se lahko začnejo, da bo Fidži ob ustreznem času uradno obveščen o okvirni dodelitvi sredstev, – za pripravo in izvajanje ključnih zavez, zlasti v podporo priprave in/ali izvajanja volitev, je mogoče proučiti možnosti za posebno podporo, – regionalno sodelovanje in udeležba Fidžija v njem ostaneta nespremenjena, – spremljanje zavez se bo izvajalo v skladu z zavezami iz Priloge k temu dopisu, ki se nanašajo na redni dialog, dejansko sodelovanje z misijami (za ocenjevanje in spremljanje) in poročanje. Poleg tega EU pričakuje, da bo Fidži v celoti sodeloval s Forumom pacifiških otokov pri izvajanju priporočil skupine uglednih oseb, ki so jih sprejeli zunanji ministri Foruma na srečanju v Vanuatuju 16. marca 2007. EU v tem okviru pozdravlja nedavni napredek glede sodelovanja s kontaktno skupino ministrov Foruma pacifiških otokov, ki je bila ustanovljena za spremljanje napredka pri pripravah Fidžija na volitve in pri obnovi demokracije. Evropska unija bo še naprej pozorno spremljala razmere na Fidžiju. Na podlagi člena 8 Sporazuma iz Cotonouja bo s Fidžijem potekal okrepljen politični dialog, da se zagotovi spoštovanje človekovih pravic, obnova demokracije in spoštovanje pravne države, zaključil pa se bo, ko bosta obe strani ugotovili, da je okrepljeni dialog dosegel svoj namen. Če bo začasna vlada upočasnila ali prekinila izvajanje danih zavez ali pri tem nazadovala, si EU pridržuje pravico, da ponovno prilagodi ustrezne ukrepe. EU poudarja, da so privilegiji Fidžija pri njegovem sodelovanju z EU odvisni od spoštovanja bistvenih elementov Sporazuma iz Cotonouja in načel iz Instrumenta za razvojno sodelovanje. Če Fidži želi prepričati EU, da je začasna vlada v celoti pripravljena uresničiti dane zaveze, je bistvenega pomena, da izvajanje dogovorjenih zavez v kratkem zelo napreduje. S spoštovanjem, V Bruslju, Za Svet || Za Komisijo C. ASHTON Predsednica || A. PIEBALGS Komisar Priloga k Prilogi ZAVEZE, DOGOVORJENE Z REPUBLIKO FIDŽI . A. Spoštovanje demokratičnih načel Zaveza št. 1 Svobodne in poštene parlamentarne volitve bodo izvedene v 24 mesecih od 1. marca 2007 ob upoštevanju ugotovitev ocene, ki jo bodo opravili neodvisni presojevalci, ki jih bo imenoval sekretariat Foruma pacifiških otokov. Postopki priprave in izvajanja volitev se bodo skupaj spremljali, prilagajali in popravljali, kot bo potrebno, na podlagi vzajemno dogovorjenih meril. To pomeni zlasti: – da bo začasna vlada do 30. junija 2007 sprejela časovni načrt z datumi za izvedbo različnih ukrepov, ki jih je treba sprejeti za pripravo novih parlamentarnih volitev, – da ta načrt določa časovne okvire za popis prebivalstva, ponovno določitev meja in volilno reformo, – da se ponovna določitev meja in volilna reforma izvedeta v skladu z ustavo, – da bodo sprejeti ukrepi, s katerimi se bo zagotovilo delovanje volilnega urada, vključno z imenovanjem volilnega nadzornika v skladu z ustavo do 30. septembra 2007, – da bo podpredsednik imenovan v skladu z ustavo. Zaveza št. 2 Začasna vlada bo pri sprejemanju pomembnih zakonodajnih, proračunskih in drugih političnih pobud in sprememb upoštevala posvetovanja s civilno družbo ter drugimi zainteresiranimi stranmi. B. Pravna država Zaveza št. 1 Začasna vlada si bo po najboljših močeh prizadevala, da prepreči izjave varnostnih agencij, ki so namenjene zastraševanju. Zaveza št. 2 Začasna vlada bo potrdila ustavo iz leta 1997 ter jamčila nemoteno in neodvisno delovanje ustavnih institucij, kot so fidžijska komisija za človekove pravice, komisija za javne službe in komisija za ustavne naloge. Ohranjena bosta bistvena neodvisnost in delovanje Velikega sveta poglavarjev. Zaveza št. 3 Neodvisnost sodstva se v celoti spoštuje in omogoča se njegovo nemoteno delovanje, njegove odločitve pa upoštevajo vse zainteresirane strani, zlasti: – začasna vlada se zaveže, da bo sodišče v skladu z oddelkom 138(3) ustave imenovano do 15. julija 2007, – vsakršna imenovanja in/ali razrešitve sodnikov bodo odslej potekala ob strogem upoštevanju ustavnih določil in postopkovnih pravil, – vojska, policija ali začasna vlada se v nobenem primeru in v nikakršni obliki ne bodo vmešavale v sodni postopek, vključno s polnim spoštovanjem pravnega poklica. Zaveza št. 4 Vsi kazenski postopki, povezani s korupcijo, se obravnavajo po ustreznih pravosodnih poteh in vsak drug organ, ki bo morda vzpostavljen za preiskavo domnevnih primerov korupcije, bo deloval v okviru ustavnih določil. C. Človekove pravice in temeljne svoboščine Zaveza št. 1 Začasna vlada bo sprejela vse potrebne ukrepe, da bodo preiskave ali obravnave vseh obtožb o kršitvi človekovih pravic v skladu z različnimi postopki in forumi po zakonih Fidžija. Zaveza št. 2 Začasna vlada bo maja 2007 odpravila ukrepe za izredne razmere, če ne bo groženj nacionalni varnosti, javnemu redu in varnosti. Zaveza št. 3 Začasna vlada si bo prizadevala zagotoviti, da bo fidžijska komisija za človekove pravice delovala povsem neodvisno ter v skladu z ustavo. Zaveza št. 4 Svoboda izražanja in svoboda medijev v vseh oblikah se polno spoštujeta, kot to zagotavlja ustava. D. Spremljanje izvajanja zavez Zaveza št. 1 Začasna vlada se zavezuje, da bo ohranila reden dialog, ki bo omogočal potrjevanje doseženega napredka, organom/predstavnikom EU in Evropske komisije pa dala popoln dostop do vseh informacij, povezanih s človekovimi pravicami, mirno obnovo demokracije in pravno državo na Fidžiju. Zaveza št. 2 Začasna vlada v celoti sodeluje z morebitnimi misijami EU za oceno in spremljanje napredka. Zaveza št. 3 Začasna vlada vsake tri mesece od 30. junija 2007 naprej pošilja poročila o napredku glede bistvenih elementov Sporazuma iz Cotonouja in glede zavez. Ugotavlja se, da je nekatera vprašanja mogoče učinkovito obravnavati zgolj s pragmatičnim pristopom, ki priznava dejansko stanje razmer in je usmerjen v prihodnost. [1] UL L 317, 15.12.2000, str. 3. [2] UL L 287, 4.11.2010, str. 3. [3] UL L 317, 15.12.2000, str. 376. [4] UL L 378, 27.12.2006, str. 41–71. [5] UL L 260, 5.10.2007, str. 15. [6] UL L 262, 6.10.2009, str. 43. [7] UL L 89, 9.4.2010, str. 7. [8] UL L 260, 2.10.2010, str. 10–15. [9] UL L 93, 7.4.2011, str. 2–8. [10] UL L 252, 28.9.2011, str. 1–7.